KOMISSION ASETUS (ETY) N:o 295/88, annettu 1 päivänä helmikuuta 1988, Euroopan maatalouden ohjaus- ja tukirahaston tukiosaston tilien tarkastamisesta ja hyväksymisestä annetun asetuksen (ETY) N:o 1723/72 muuttamisesta



Virallinen lehti nro L 030 , 02/02/1988 s. 0007 - 0008

Suomenk. erityispainos Alue 3 Nide 26 s. 0024

Ruotsink. erityispainos Alue 3 Nide 26 s. 0024



KOMISSION ASETUS (ETY) N:o 295/88, annettu 1 päivänä helmikuuta 1988, Euroopan maatalouden ohjaus- ja tukirahaston tukiosaston tilien tarkastamisesta ja hyväksymisestä annetun asetuksen (ETY) N:o 1723/72 muuttamisesta EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, ottaa huomioon neuvoston 21 päivänä huhtikuuta 1970 annetun asetuksen (ETY) N:o 729/70(1), sellaisena kuin se on viimeksi muutettuna asetuksella (ETY) N:o 3769/85(2), yhteisen maatalouspolitiikan rahoituksesta sekä erityisesti sen 4 artiklan 4 kohdan, sekä katsoo että: jäsenvaltioiden on tilintarkastuksen helpottamiseksi toimitettava komissiolle tiedoksi maksajina toimivien yksiköiden ja toimielinten laatimat kertomukset, malli näille kertomuksille on annettu komission asetuksen (ETY) N:o 1723/72(3), sellaisena kuin se on viimeksi muutettuna asetuksella (ETY) N:o 422/86(4), 5 artiklassa, on aiheellista täsmentää määritelmää tiedoista, jotka jäsenvaltioiden olisi toimitettava Euroopan maatalouden ohjaus- ja tukirahaston tukiosaston menojen tarkastamiseksi ja valvomiseksi, EMOTR-komitea ei ole antanut lausuntoa puheenjohtajansa asettamassa määräajassa, ON ANTANUT TÄMÄN ASETUKSEN: 1 artikla Muutetaan asetusta (ETY) N:o 1723/72 seuraavasti: 1) Korvataan 5 artiklan johdantokappale seuraavasti: "Kukin maksajana toimiva yksikkö ja toimielin laatii 1 artiklan 1 kohdan a alakohdassa tarkoitetut kertomukset seuraavan kaavan mukaan, sanotun kuitenkaan rajoittamatta 1 artiklan 1 kohdan b alakohdan soveltamista:" 2) Korvataan 5 artiklan d kohta seuraavasti: "d) kansallinen EMOTR:n tukiosaston menoja koskeva tarkastus ja valvonta: Yksityiskohdat tiedoista, jotka on ilmoitettava tässä luvussa tarkoitetuissa kertomuksissa, täsmennetään liitteessä XI." 3) Tämän asetuksen liitteestä tulee liite XI. 2 artikla Tämä asetus tulee voimaan 1 päivänä maaliskuuta 1988. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 1 päivänä helmikuuta 1988. Komission puolesta Frans ANDRIESSEN Varapuheenjohtaja (1) EYVL N:o L 94, 28.4.1970, s. 13 (2) EYVL N:o L 362, 31.12.1985, s. 17 (3) EYVL N:o L 186, 16.8.1972, s. 1 (4) EYVL N:o L 48, 26.2.1986, s. 31 LIITE "LIITE XI Kansallinen EMOTR: n tukiosaston menoja koskeva tarkastus ja valvonta Tiedot, jotka on ilmoitettava 5 artiklan d kohdan mukaisesti laaditussa kertomuksessa 1. Kertomuksessa annetaan kunkin maksajana toimivan toimielimen osalta tiedot tarkastuksista, joilla tarkastetaan, että maksajana toimivan toimielimen toimet, maksut sekä kirjanpito- ja hallintomenettelyt on tehty tarkoituksenmukaisesti. 2. Kertomuksessa ryhmitellään maksajina toimivien toimielinten toimintaa valvovien eri tahojen, mukaan lukien sisäistä ja ulkoista valvontaa harjoittavat toimielimet, toimintaan liittyvät tiedot. Kertomuksessa ei ole tarpeellista antaa kansallisten tilintarkastustuomioistuinten toimintaan liittyviä tietoja, kun kertomuksen laatimisesta vastaava yksikkö ei voi oikeudellisista syistä toimittaa kyseisiä tietoja. 3. Kertomuksessa on kuvaus kuhunkin maksajana toimivaan toimielimeen liittyvien valvontatoimien rakenteesta (sisäistä ja ulkoista valvontaa harjoittavat toimielimet) sekä erityisesti: - kunkin valvontaa harjoittavan tahon nimi, - kunkin valvontaa harjoittavan tahon EMOTR:n tukiosaston menojen valvontaa varten työllistämien henkilöiden määrä sekä tiedot heidän pätevyydestään, - kuhunkin valvontaa harjoittavaan tahoon liittyvät menojen valvonnan erityispiirteet. 4. Kertomuksessa on tiedot 3 kohdassa tarkoitettujen valvontaa harjoittavien tahojen tekemästä valvontatyöstä, mukaan lukien viittaukset seuraaviin: i) Järjestelmien valvonta Kuvaus kirjanpitojärjestelmien sekä maksajina toimivien toimielimien sisäisten valvontamenettelyjen tehokkuuden ja luotettavuuden tarkastamiseksi tehdystä valvontatyöstä. ii) Maksamista edeltävä valvonta Kuvaus ennen maksamista toteutetuista valvontatoimenpiteistä, joilla pyritään takaamaan, että ehdotettu maksu on asianmukainen ja yhteisön säännöstön mukainen. iii) Maksamisen jälkeinen valvonta Kuvaus maksamisen jälkeen toteutetuista valvontatoimenpiteistä, joilla pyritään takaamaan, että tuki on maksettu yhteisön säännöstön mukaisesti ja että oikea edunsaaja on vastaanottanut sen. iv) Kirjanpidon tarkastaminen Kuvaus tarkastustyöstä, jolla pyritään tarkastamaan, tehdäänkö merkinnät maksajana toimivan toimielimen tilikirjoihin oikein ja merkitäänkö kaikki toimet kirjoihin nopeasti, virheettömästi ja kokonaisuudessaan. v) EMOTR:lle tehtyjen ilmoitusten tarkastaminen Kuvaus tarkastustyöstä, jolla pyritään tarkastamaan, ovatko EMOTR:lle kuukausittain ja vuosittain tehdyt ilmoitukset virheettömiä ja yhteisön säännöstön sekä tilikirjojen mukaisia. vi) Muu tarkastus- ja valvontatoiminta Kuvaus kaikesta tarkastus- ja valvontatoiminnasta, joka ei kuulu i-v kohtiin, joka toteutetaan sen todentamiseksi, että menoihin on sitouduttu oikein ja yhteisön säännöstön mukaisesti ja että ne on ilmoitettu EMOTR:lle oikein. Mikäli tietyn luvun mukaista tarkastus- tai valvontatyötä ei ole tehty lainkaan, asiasta on aiheellista ilmoittaa. 5. Kertomuksessa on tiedot kussakin maksajana toimivassa toimielimessä tehdyn tarkastus- ja valvontatyön tuloksista. Yksittäistapauksista ei ole tarpeellista antaa erityistietoja."